তথ্যবিবরণী নম্বর : ৪২৮৪

**দেশের দরিদ্র জনগোষ্ঠীকে আর্থিকভাবে স্বাবলম্বী হতে সহায়তা দিচ্ছে সরকার**

 **-- স্থানীয় সরকার মন্ত্রী**

লাকসাম (কুমিল্লা), ২৫ কার্তিক (১০ নভেম্বর):

 স্থানীয় সরকার মন্ত্রী মোঃ তাজুল ইসলাম বলেছেন, বর্তমান সরকার দেশের দরিদ্র জনগোষ্ঠীকে আর্থিকভাবে স্বাবলম্বী হওয়ার জন্য বিভিন্ন ধরনের সুযোগ সুবিধা দিচ্ছে। দরিদ্রদের মাঝে বিভিন্ন ভাতা ও ঋণ বিতরণ করে তাদেরকে স্বাবলম্বী হতে সহায়তা করছে।

 গতকাল কুমিল্লার লাকসাম উপজেলা পরিষদ প্রাঙ্গণে আয়োজিত এক অনুষ্ঠানে প্রধান অতিথির বক্তব্যে তিনি এসব কথা বলেন।

 মন্ত্রী বলেন, ২০২১ সালের পর আমাদের দেশে বেকারত্ব কমে যাবে। দেশেই অনেক কর্মক্ষেত্র সৃষ্টি হবে। আমাদের সন্তানদের আর মালয়েশিয়া-সিঙ্গাপুর যেতে হবে না। আর ২০৪১ সালে বাংলাদেশ হবে বিশ্বের একটি উন্নত রাষ্ট্র ।

 অনুষ্ঠানে মন্ত্রী ‘যার জমি আছে, ঘর নাই’ প্রকল্পের আওতায় উপকারভোগীদের ঘর, প্রাকৃতিক দুর্যোগে ক্ষতিগ্রস্তদের মাঝে ঢেউটিন, রবি প্রণোদনার আওতায় সার ও বীজ, কৃষি যন্ত্রপাতি, দুঃস্থ মহিলাদের মাঝে সেলাই মেশিন, শেখ রাসেল ডিজিটাল ল্যাব এর ল্যাপটপ, প্রজেক্টর, বিভিন্ন ভাতা, বিভিন্ন ঋণ, এলজিএসপি-৩ প্রকল্পের আওতায় ছাত্র-ছাত্রীদের মাঝে বাইসাইকেল, নিয়মিত এবং নিবন্ধিত জেলেদের মাঝে ছাগল বিতরণ ও পরিচ্ছন্ন কর্মীদের মাঝে সমবায় সনদ বিতরণ করেন।

 অনুষ্ঠানে সভাপতিত্ব করেন লাকসাম উপজেলা ভারপ্রাপ্ত চেয়ারম্যান মহব্বত আলী। বিশেষ অতিথির বক্তব্য রাখেন কুমিল্লা জেলা প্রশাসক আবুল ফজল মীর, পুলিশ সুপার সৈয়দ নুরুল ইসলাম প্রমুখ।

#

মাহমুদুল/রাহাত/মোশারফ/রেজাউল/২০১৯/২২২০ ঘণ্টা

তথ্যবিবরণী নম্বর :৪২৮৩

**আগামীকাল সকাল থেকে যাত্রীবাহী লঞ্চসহ সকল ধরনের নৌযান চলাচল করবে**

ঢাকা, ২৫ কার্তিক (১০ নভেম্বর) :

ঘূর্ণিঝড় ‘বুলবুল’ এর প্রভাব অনেকটা স্বাভাবিক হওয়ায় আবহাওয়া অনুকূলে থাকা সাপেক্ষে আগামীকাল ১১ নভেম্বর সোমবার সকাল ৬টা থেকে সারাদেশের অভ্যন্তরীণ নৌরুটে যাত্রীবাহী লঞ্চসহ সকল ধরনের নৌযান চলাচল করবে।

বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) আজ রাতে এ তথ্য জানিয়েছে।

#

জাহাঙ্গীর/নাইচ/মোশারফ/আব্বাস/২০১৯/১৯০৫ ঘণ্টা

তথ্যবিবরণী নম্বর: ৪২৮২

 **২১ লক্ষাধিক লোক আশ্রয় কেন্দ্রে স্থানান্তর**

 **---ত্রাণ প্রতিমন্ত্রী**

ঢাকা, ২৫ কার্তিক (১০ নভেম্বর):

 ত্রাণপ্রতিমন্ত্রী

 দুর্যোগ ব্যবস্থাপনা  ও ত্রাণ প্রতিমন্ত্রী ডা. মোঃ এনামুর রহমান বলেছেন, ঘূর্ণিঝড় বুলবুল মোকাবিলায় সরকার সব ধরনের প্রস্তুতি নিয়ে রেখেছিল। ২১ লক্ষাধিক লোককে নিরাপদ আশ্রয়কেন্দ্র  নিয়ে আসা সম্ভব হয়েছে। প্রাথমিকভাবে  প্রাপ্ত  তথ্য  অনুযায়ী ৪-৫ হাজার কাঁচা ঘরবাড়ির  ক্ষতি  হয়েছে এবং গাছপালা উপড়ে  পড়েছে । বড় ধরনের ক্ষতির খবর পাওয়া যায়নি।

 প্রতিমন্ত্রী  আজ বাংলাদেশ সচিবালয়ে ত্রাণ মন্ত্রণালয়ের সভাকক্ষে  ঘূর্ণিঝড় ‘বুলবুল’ পরবর্তী  বিষয়ে সাংবাদিকদের ব্রিফিংয়ে এসব কথা বলেন। দুর্যোগ  ব্যবস্থাপনা ও ত্রাণ মন্ত্রণালয়  সম্পর্কিত সংসদীয়  স্থায়ী কমিটির  সভাপতি  ক্যাপ্টেন (অব.) তাজুল ইসলাম এবং মন্ত্রণালয়ের  সিনিয়র  সচিব  মোঃ শাহ্‌  কামাল  এ সময় উপস্থিত  ছিলেন ।

 প্রতিমন্ত্রী বলেন, সরকার ঘূর্ণিঝড় বুলবুল মোকাবিলায়  দিন রাত  কাজ করেছে। আশ্রয় কেন্দ্রগুলোতে পর্যাপ্ত  খাবার, বিশুদ্ধ  পানি ও পানি শোধন টেবলেট  এবং চাল-সহ অন্যান্য দ্রব্যাদি সরবরাহ করা হয়েছে যেন  আশ্রয় কেন্দ্রে  অবস্থানকালে  কারো কোনো  অসুবিধা না হয়। এখন ঘূর্ণিঝড় পরবর্তী  পুনর্বাসনে কী করা যায় সে বিষয়ে স্থানীয় প্রশাসন ও জনপ্রতিনিধিদের মতামত এবং সরেজমিন  পরিদর্শন করে  পরবর্তী  ব্যবস্থা  নেয়া হবে বলে তিনি জানান।

#

সেলিম/নাইচ/রফিকুল/আব্বাস/২০১৯/১৮৪৪ ঘণ্টা

তথ্যবিবরণী নম্বর :৪২৮১

**ডিজিটাল কমার্স অভাবনীয় শিল্প হিসেবে আবির্ভূত হয়েছে**

 **---- মোস্তাফা জব্বার**

ঢাকা, ২৫ কার্তিক (১০ নভেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ডিজিটাল বিপ্লবের ফলে দেশের শোরুম বা দোকানভিত্তিক ব্যবসা বাণিজ্য ডিজিটাল বাণিজ্যে রূপান্তরিত হচ্ছে। এর ফলে কর্মসংস্থানের সুযোগ বাড়ছে, বিশেষ করে মেয়েদের জন্য ডিজিটাল কমার্স একটি অভাবনীয় শিল্প হিসেবে আবির্ভূত হয়েছে।

মন্ত্রী ই-কমার্স এসোসিয়েশন অভ্ বাংলাদেশ (ই-ক্যাব) এর উদ্যোগে সংগঠনটির ৫ বছর পূর্তি এবং সদস্য সংখ্যা এক হাজারে উন্নীত হওয়া উপলক্ষে গতকাল শনিবার রাতে ঢাকায় বিজিবি হলে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী আগামী কয়েক বছরের মধ্যে ডিজিটালাইজেশনের ফলে দেশের সবগুলো ব্যবসা প্রতিষ্ঠানই ডিজিটাল কমার্সের আওতায় আসার দৃঢ় আশাবাদ ব্যক্ত করে বলেন, দেশের হাজার হাজার তরুণ-তরণী ই-কমার্সে যুক্ত হয়েছে। ডাক অধিদপ্তরের ৯ হাজার ৫শত ডাকঘরে ৪৩ হাজার কর্মীবাহিনী এবং গ্রাম পর্যন্ত বিস্তৃত ডাক অধিদপ্তরের বিশাল নেটওয়ার্ক ব্যবহার করে পণ্য গ্রাহক পর্যায়ে নিরাপদে পৌঁছানোর চ্যালেঞ্জ সাফল্যজনক ভাবে অতিক্রম করার উদ্যোগ গ্রহণ করেছে সরকার।

মন্ত্রী বলেন, পৃথিবীর ৮০টি দেশে সফটওয়্যার-সহ আইওটি ডিভাইস রপ্তানি করছে বাংলাদেশ। দেশে মোট চাহিদার শতকরা ৫০ভাগ মোবাইল উৎপাদন হচ্ছে। নাইজেরিয়া ও নেপাল-সহ পৃথিবীর বিভিন্ন দেশে ল্যাপটপ রপ্তানি করা হচ্ছে।

ই-ক্যাব সদস্যরা গ্রাহকদের সাথে যাতে কোনো প্রকার প্রতারণা করতে না পারে, গ্রাহক সন্তুষ্টি যাতে নিশ্চিত করা যায় এক্ষেত্রে ই-ক্যাবকে ভূমিকা রাখতে হবে বলে তাদের স্মরণ করিয়ে দেন মন্ত্রী।

#

শেফায়েত/নাইচ/রফিকুল/আব্বাস/২০১৯/১৮১২ ঘণ্টা

তথ্যবিবরণী নম্বর: ৪২৮০

**সরকারের প্রস্তুতিতে বুলবুলে ক্ষতি হয়নি, প্রধানমন্ত্রীর নির্ঘুম রাত**

 **---তথ্যমন্ত্রী**

ঢাকা, ২৫ কার্তিক (১০ নভেম্বর):

 ঘূর্ণিঝড় 'বুলবুল' মোকাবিলা পর্যবেক্ষণে প্রধানমন্ত্রী শেখ হাসিনা নির্ঘুম রাত কাটিয়েছেন, জানিয়েছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্‌মুদ।

 মন্ত্রী বলেন, ‘প্রধানমন্ত্রী ঘূর্ণিঝড় বুলবুল মোকাবিলার প্রস্তুতি ও পরবর্তী করণীয় বিষয়ে বারবার নির্দেশনা দিয়েছেন, নির্ঘুম রাত কাটিয়েছেন। আর যে বিএনপি সরকারের প্রস্তুতিকে অপর্যাপ্ত বলছে, তাদের নেত্রীর প্রতি সম্মান রেখেই বলছি, তাদের সময় ১৯৯১ সালের ঘুর্ণিঝড়ের পর যখন মানুষের লাশ পানিতে ভাসছে, সমস্ত চট্টগ্রামে লাশের গন্ধ, তখন নওয়াজ শরিফ আসায় বেগম খালেদা জিয়া দিনে সাতটি শাড়ি বদল করেছেন।’

 মন্ত্রী আজ রাজধানীর বঙ্গবন্ধু এভিনিউয়ে আওয়ামী লীগ ঢাকা মহানগর দক্ষিণ কার্যালয়ে ১০ নভেম্বর শহিদ নূর হোসেন দিবস উপলক্ষে শহিদ নূর হোসেন সংসদ আয়োজিত আলোচনা সভায়  প্রধান অতিথির বক্তব্যে বাংলাদেশের ওপর দিয়ে বয়ে যাওয়া ঘূর্ণিঝড় 'বুলবুল' প্রসঙ্গে এসব কথা বলেন।

 ড. হাছান বলেন, 'বিএনপি বলেছে, ঘুর্ণিঝড় মোকাবিলায় সরকারের প্রস্তুতি নাকি যথেষ্ট নয়। অথচ ব্যাপক ও পর্যাপ্ত প্রস্তুতির ফলে আমাদের প্রাণ ও সম্পদ উভয়ই ক্ষয়ক্ষতির হাত থেকে রক্ষা পেয়েছে। আমি তাদের বলবো, নিজের চেহারাটা আয়নায় দেখতে। কারণ, তাদের সময়ে ১৯৯১ সালের ঘূর্ণিঝড়ে পাঁচ লাখ প্রাণহানি ও ব্যাপক সম্পদের ক্ষয়ক্ষতি হয়েছিল। চট্টগ্রাম বিমানঘাঁটির অনেকগুলো বিমান ক্ষতিগ্রস্ত হয়েছিল শুধু অবহেলায়, কারণ বিমান তো উড়িয়েই ঢাকা আনা যেতো। নিরাপদ জায়গায় নোঙর না করায় জাহাজও উঠে এসেছিলো রাস্তায়।’

 মন্ত্রী এ সময় এদেশের মানুষের প্রতি বঙ্গবন্ধু কন্যার গভীর মমতার কথা উল্লেখ করে বলেন, 'প্রধানমন্ত্রী শেখ হাসিনা, যার রক্তধমনীতে জাতির পিতা বঙ্গবন্ধুর রক্তস্রোত প্রবাহমান, তিনি বারবার মৃত্যু উপত্যকা থেকে ফিরে এসে দেশ ও মানুষের জন্য নিজেকে উৎসর্গ করেছেন, মেহনতী মানুষের জীবনের উন্নয়ন ঘটিয়েছেন। সেকারণেই শেখ হাসিনার অপর নাম গণতন্ত্র, মুক্তিযুদ্ধের চেতনা আর দেশ ও জাতির উন্নয়ন।’

 মন্ত্রী বলেন, 'নূর হোসেনের রক্ত বৃথা যায়নি। নূর হোসেন-সহ সকল শহিদের রক্তে আমাদের গণতন্ত্র আজ সুপ্রতিষ্ঠিত। নব্বইয়ের ১০ নভেম্বর সেদিন শুধু নূর হোসেনই নয়, টার্গেট ছিলেন শেখ হাসিনাও।'

উল্লেখ্য, এ সময় ড. হাছান মাহ্‌মুদ সবাইকে পবিত্র ঈদে মিলাদুন্নবির শুভেচ্ছা জানান।

 শহিদ নূর হোসেন দিবস উদ্‌যাপন কমিটির সভাপতি তছলিম আহম্মেদের সভাপতিত্বে সভায় বিশেষ অতিথি হিসেবে নূরুল আমিন রুহুল এমপি, প্রধান বক্তা হিসেবে ঢাকা মহানগর আওয়ামী লীগের সাধারণ সম্পাদক শাহে আলম মুরাদ, বক্তা হিসেবে শহিদ নূর হোসেনের বড় ভাই মোহাম্মদ আলী হোসেন, ঢাকা মহানগর দক্ষিণ আওয়ামী লীগের প্রচার সম্পাদক আকতার হোসেন প্রমুখ সভায় নূর হোসেনের স্মৃতিচারণ করেন।

#

আকরাম/নাইচ/রফিকুল/আব্বাস/২০১৯/১৮১০ ঘণ্টা

তথ্যবিবরণী নম্বর : ৪২৭৯

ঘূর্ণিঝড় ‘বুলবুল’ কেন্দ্রিক উদ্ধার ও ত্রাণ তৎপরতা

ঢাকা, ২৫ কার্তিক (১০ নভেম্বর) :

 ঘূর্ণিঝড় বুলবুলের আঘাতে সাতক্ষীরা, খুলনা, বাগেরহাটসহ উপকূলীয় ১৪টি জেলায় কাঁচা-পাকা ঘরবাড়ি, স্কুল, ফসল, গাছপালা, বেড়িবাঁধ, সড়ক ক্ষতিগ্রস্থ হয়েছে। দুর্যোগ ও ত্রাণ মন্ত্রণালয়ের ন্যাশনাল ডিজাস্টার রেস্পন্স কর্ডিনেশন সেন্টারের প্রতিবেদনে জানানো হয়েছে, দুর্যোগপূর্ণ জেলাসমূহে ৫ হাজার ৫৮৭টি আশ্রয়কেন্দ্র ২১ লাখ ৬ হাজার ৯১৮ জন আশ্রয় গ্রহণ করেছেন।

 এছাড়া মন্ত্রণালয়ের উদ্যোগে গত ৮ ও ৯ নভেম্বর উপকূলীয় জেলাসমূহে মোট ৪৩০০ মেট্রিক টন চাল, ১ কোটি ৮৫ লাখ টাকা নগদ সহায়তা, ১৪ হাজার প্যাকেট শুকনো খাবার, ৯ লাখ টাকার শিশু খাদ্য ও ৯ লাখ টাকার গো-খাদ্য বরাদ্দ প্রদান করা হয়েছে।

 ঘূর্ণিঝড় প্রস্তুতি কর্মসূচি (সিপিপি)-এর মাধ্যমে ৫৬ হাজার স্বেচ্ছাসেবক উপকূলীয় জেলাসমূহে দুর্গতদের সহায়তা প্রদান করেছে।

#

তাসমীন/মাসুম/মহসীন/সন্ধ্যা/২০১৯/১৬৪০ ঘন্টা

তথ্যবিবরণী নম্বর : ৪২৭৮

**ডিজিটাল প্রযুক্তি নির্ভর শিক্ষা ব্যবস্থায় শিশুদের অন্তর্ভুক্তি অপরিহার্য**

 **---- মোস্তাফা জব্বার**

ঢাকা, ২৫ কার্তিক (১০ নভেম্বর):

 ডাক ও টেলিযোগাযোগ মন্ত্রী মোস্তাফা জব্বার বলেছেন, ডিজিটালাইজেশনের বৈপ্লবিক রূপান্তরের ফলে আগামী দিনের বিস্ময়কর পরিবর্তনের চ্যালেঞ্জ মোকাবেলায় দেশে ডিজিটাল জনশক্তি তৈরি করতে হবে। এই লক্ষ্যে শহরের সীমা ছাড়িয়ে তৃণমুলসহ সমগ্র দেশের নতুন প্রজন্মকে  ডিজিটাল প্রযুক্তি নির্ভর শিক্ষা ব্যবস্থার অন্তর্ভুক্ত করার বিকল্প নেই। ডিজিটাল ও জ্ঞানভিত্তিক সমাজ রূপান্তরের প্রধানতম কৌশল হতে হবে  দেশের মানবসম্পদকে সবার আগে ডিজিটাল রূপান্তর করা।

 মন্ত্রী গতকাল শনিবার সন্ধ্যায় ঢাকায় কৃষিবিদ ইনস্টিটিউশন মিলনায়তনে বিজয় সফটওয়্যার ও নেটিজেন আইটি আয়োজিত শিক্ষার ডিজিটাল রূপান্তর সম্মেলন ২০১৯ শীর্ষক অনুষ্ঠানে প্রধান অতিথির বক্তৃতায় এসব কথা বলেন।

 নেটিজেন আইটি'র প্রেসিডেন্ট আসিকুজ্জামানের সভাপতিত্বে অনুষ্ঠানে বিজয় ডিজিটাল সফটওয়্যারের প্রধান নির্বাহী জেসমিন জুঁই বিশেষ অতিথির বক্তৃতা করেন।

 মন্ত্রী ডিজিটাল শিক্ষাব্যবস্থা প্রবর্তনের মাধ্যমে ডিজিটাল দুনিয়ার জন্য দক্ষ মানবসম্পদ তৈরির প্রয়োজনীতা তুলে ধরে বলেন, আমাদের সামনে যাওয়ার বড় শক্তির নাম জনশক্তি। আমরা প্রযুক্তির মহাসড়ক তৈরি করছি। ডিজিটাল প্রযুক্তির মহাসড়কে চলার উপযোগী ডিভাইস তৈরি করার সেই মানুষটি তৈরি করতে হবে। এই লক্ষে নতুন প্রজন্মকে ডিজিটাল প্রযুক্তি ব্যবহারে সক্ষম জ্ঞানভিত্তিক সমাজ বিনির্মাণের কারিগর হিসেবে গড়ে  তোলা অপরিহার্য। এ প্রচেষ্টার অংশ হিসেবে ২০১৮ এবং ২০১৯ সালে শিশুদের জন্য কম্পিউটার প্রোগ্রামিং প্রতিযোগিতা আয়োজন করা হয়েছে। ২০২০ সালে শিশুদের জন্য রোবটিক প্রতিযোগিতার আয়োজন করা হবে বলে তিনি উল্লেখ করেন।

 মন্ত্রী  শিক্ষা ব্যবস্থায় ডিজিটাল রূপান্তরে গৃহীত উদ্যোগে উল্লেখ করে বলেন, আমরা একটা রূপান্তরের মধ্যে বসবাস করছি। আমরা এখন যে রূপান্তরটা দেখছি, তা গত দশ বছরের রূপান্তর। এই রূপান্তরটা সামনের দশ বছরে হাজার গুণ  বেশী পরিবর্তন হবে। ২০২৬ সালে বাংলাদেশের প্রতিটি গ্রামে ফাইভ জি প্রযুক্তি পৌঁছে দেওয়া হবে বলে মন্ত্রী উল্লেখ করেন। তিনি বলেন, এর ফলে মাছের খামার কিংবা ধানক্ষেতে আইওটি ডিভাইস বসবে। কারখানায় রোবট স্বাগত জানাবে।

#

শেফায়েত/মাসুম/মহসীন/সন্ধ্যা/২০১৯/১২১৫ ঘণ্টা

তথ্যবিবরণী নম্বর : ৪২৭৭

দুর্বল হয়ে পড়েছে ঘূর্ণিঝড় 'বুলবুল'

গভীর নিম্নচাপ আকারে অবস্থান করছে

ঢাকা, ২৫ কার্তিক (১০ নভেম্বর) :

 খুলনা ও তৎসংলগ্ন বাংলাদেশের দক্ষিণ-পশ্চিমাঞ্চল এলাকায় অবস্থানরত ঘূর্ণিঝড় ‘বুলবুল’ আরও সামান্য উত্তর-পূর্ব দিকে অগ্রসর ও দুর্বল হয়ে আজ (১০ নভেম্বর, ২০১৯ খ্রিঃ) সকাল ৬:০০ টায় বাগেরহাট, বরিশাল ও পটুয়াখালী অঞ্চলে (২২.৫ ডিগ্রি উত্তর অক্ষাংশ এবং ৮৯.৮০ ডিগ্রি পূর্ব দ্রাঘিমাংশ) গভীর নিম্নচাপ আকারে অবস্থান করছে। এটি আরও উত্তর-পূর্ব দিকে অগ্রসর ও বৃষ্টি ঝরিয়ে ক্রমশঃ দুর্বল হতে পারে। গভীর নিম্নচাপটির প্রভাবে উত্তর বঙ্গোপসাগর এবং বাংলাদেশের দক্ষিণাঞ্চলে বায়ুচাপের তারতম্যের আধিক্য বিরাজ করছে। মোংলা ও পায়রা সমুদ্র বন্দরসমূহকে ১০ নম্বর মহাবিপদ সংকেত নামিয়ে তার পরিবর্তে তিন নম্বর স্থানীয় সতর্ক সংকেত দেখাতে বলা হয়েছে।

 চট্টগ্রাম সমুদ্র বন্দরকে ০৯ নম্বর মহাবিপদ সংকেত নামিয়ে তার পরিবর্তে তিন নম্বর স্থানীয় সতর্ক সংকেত দেখাতে বলা হয়েছে।

 কক্সবাজার সমুদ্র বন্দরকে ০৪ নম্বর সংকেত নামিয়ে তার পরিবর্তে তিন নম্বর স্থানীয় সতর্ক সংকেত দেখাতে বলা হয়েছে।

 গভীর নিম্নচাপটির প্রভাবে চট্টগ্রাম, নোয়াখালী, লক্ষীপুর, ফেনী, চাঁদপুর, বরগুনা, পটুয়াখালী, ভোলা, বরিশাল, পিরোজপুর, ঝালকাঠি, বাগেরহাট, খুলনা, সাতক্ষীরা, ফরিদপুর, মাদারীপুর, কুমিল্লা, ঢাকা, সিলেট ও ময়মনসিংহ জেলাসমূহে ভারী থেকে অতি ভারী বর্ষণসহ ঘন্টায় ৫০-৬০ কিলোমিটার বেগে দমকা অথবা ঝড়ো হাওয়া বয়ে যেতে পারে।

 উওর বঙ্গোপসাগরে অবস্থানরত সকল মাছ ধরার নৌকা ও ট্রলারকে আজ সন্ধ্যা পর্যন্ত নিরাপদ আশ্রয়ে থাকতে বলা হয়েছে।

 এদিকে, ঘূর্ণিঝড় বুলবুলের তীব্রতা কমে আসায় আশ্রয়কেন্দ্রসমূহে অবস্থানরতরা নিজ নিজ গৃহে ফিরতে শুরু করেছেন।

#

তাসমীন/মাসুম/মহসীন/সন্ধ্যা/২০১৯/১০৪৩ ঘণ্টা